สรุปภาวะตลาดหุ้นต่างประเทศ
สรุปภาวะตลาดหุ้นต่างประเทศประจำวันที่ 27 ธ.ค. 2561
28 ธ.ค. 2561

ดัชนีดาวโจนส์ตลาดหุ้นนิวยอร์กปิดพุ่งขึ้นติดต่อกันเป็นวันที่ 2 เมื่อคืนนี้ (27 ธ.ค.) เนื่องจากนักลงทุนส่งแรงซื้อเข้าหนุนในช่วงท้ายของการซื้อขาย โดยหุ้นกลุ่มวัสดุและกลุ่มอุตสาหกรรมดีดตัวขึ้นแข็งแกร่งสุด ขานรับความหวังในการเจรจาการค้าระหว่างสหรัฐและจีน ขณะที่หุ้นกลุ่มเทคโนโลยีและกลุ่มพลังงานยังคงปิดในแดนบวก อย่างไรก็ตาม นักลงทุนยังคงอยู่ในท่าทีระมัดระวังการซื้อขายและจับตาสถานการณ์ทางเศรษฐกิจและการเมืองในสหรัฐอย่างใกล้ชิด ซึ่งรวมถึงวิกฤติชัตดาวน์ที่มีแนวโน้มยืดเยื้อไปจนถึงปีหน้า
ดัชนีเฉลี่ยอุตสาหกรรมดาวโจนส์ปิดที่ 23,138.82 จุด พุ่งขึ้น 260.37 จุด หรือ +1.14% ดัชนี S&amp;P500 ปิดที่ 2,488.83 จุด เพิ่มขึ้น 21.13 จุด หรือ +0.86% และดัชนี Nasdaq ปิดที่ 6,579.49 จุด เพิ่มขึ้น 25.14 จุด หรือ +0.38%
 
ตลาดหุ้นยุโรปปิดร่วงลงเมื่อคืนนี้ (27 ธ.ค.) โดยหุ้นกลุ่มพลังงานร่วงลงตามทิศทางราคาน้ำมันดิบในตลาดโลก ขณะที่หุ้นกลุ่มเวชภัณฑ์ร่วงลงเช่นกัน นอกจากนี้ นักลงทุนยังวิตกกังวลเกี่ยวกับความไม่แน่นอนทางเศรษฐกิจและการเมืองในสหรัฐ โดยเฉพาะอย่างยิ่งสถานการณ์ชัตดาวน์ที่มีแนวโน้มยืดเยื้อไปจนถึงปีหน้า
ดัชนี Stoxx Europe 600 ร่วงลง 1.69% ปิดที่ระดับ 329.58 จุด
ดัชนี DAX ตลาดหุ้นเยอรมันปิดที่ 10,381.51 จุด ลดลง 252.31 จุด หรือ -2.37% ดัชนี FTSE 100 ตลาดหุ้นลอนดอนปิดที่ 6,584.68 จุด ลดลง 101.31 จุด หรือ -1.52% และดัชนี CAC-40 ตลาดหุ้นฝรั่งเศสปิดที่ 4,598.61 จุด ลดลง 27.77 จุด หรือ -0.60%
 
ตลาดหุ้นลอนดอนปิดร่วงลงกว่า 100 จุดเมื่อคืนนี้ (27 ธ.ค.) เนื่องจากหุ้นกลุ่มทรัพยากรปรับตัวลง หลังจากทางการจีนรายงานว่า กำไรของบริษัทขนาดใหญ่ในภาคอุตสาหกรรมของจีนชะลอตัวลง ขณะที่หุ้นกลุ่มพลังงานร่วงลงตามทิศทางราคาน้ำมัน
ดัชนี FTSE 100 ตลาดหุ้นลอนดอนปิดที่ 6,584.68 จุด ลดลง 101.31 จุด หรือ -1.52%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงเมื่อคืนนี้ (27 ธ.ค.) เนื่องจากนักลงทุนยังคงวิตกกังวลเกี่ยวกับภาวะน้ำมันล้นตลาด รวมทั้งเศรษฐกิจโลกที่ส่งสัญญาณชะลอตัว ซึ่งอาจส่งผลกระทบต่อความต้องการใช้น้ำมัน
สัญญาน้ำมันดิบ WTI ส่งมอบเดือนก.พ. ร่วงลง 1.61 ดอลลาร์ หรือ 3.5% ปิดที่ 44.61 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.พ. ดิ่งลง 2.31 ดอลลาร์ หรือ 4.2% ปิดที่ 52.16 ดอลลาร์/บาร์เรล
 
สัญญาทองคำตลาดนิวยอร์กปิดบวกติดต่อกันเป็นวันที่ 3 เมื่อคืนนี้ (27 ธ.ค.) เนื่องจากการอ่อนค่าของสกุลเงินดอลลาร์เป็นปัจจัยหนุนตลาด นอกจากนี้ ความไม่แน่นอนทางเศรษฐกิจและการเมืองในสหรัฐ ซึ่งรวมถึงสถานการณ์ชัตดาวน์ที่มีแนวโน้มยืดเยื้อไปจนถึงปีหน้า ยังเป็นอีกปัจจัยที่ทำให้นักลงทุนยังคงเดินหน้าซื้อทองคำในฐานะสินทรัพย์ที่ปลอดภัย
สัญญาทองคำตลาด COMEX (Commodity Exchange) ส่งมอบเดือนก.พ. เพิ่มขึ้น 8.10 ดอลลาร์ หรือ 0.64% ปิดที่ 1,281.1  ดอลลาร์/ออนซ์
สัญญาโลหะเงินส่งมอบเดือนมี.ค. เพิ่มขึ้น 18.70 เซนต์ หรือ 1.24% ปิดที่ 15.310 ดอลลาร์/ออนซ์
สัญญาพลาตินัมส่งมอบเดือนม.ค. ลดลง 3.50 ดอลลาร์ หรือ 0.43% ปิดที่ 801.40 ดอลลาร์/ออนซ์
สัญญาพัลลาเดียมส่งมอบเดือนมี.ค. เพิ่มขึ้น 8.60 ดอลลาร์ หรือ 0.7% ปิดที่ 1,194.50 ดอลลาร์/ออนซ์
 
ดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (27 ธ.ค.) เนื่องจากนักลงทุนยังคงวิตกกังวลเกี่ยวกับความไม่แน่นอนทางเศรษฐกิจและการเมืองในสหรัฐ โดยเฉพาะอย่างยิ่งสถานการณ์ชัตดาวน์ที่มีแนวโน้มยืดเยื้อไปจนถึงปีหน้า
ดอลลาร์สหรัฐอ่อนค่าลงเมื่อเทียบกับเงินเยน ที่ระดับ 110.73 เยน จากระดับ 111.35 เยน และอ่อนค่าเมื่อเทียบกับฟรังก์สวิส ที่ระดับ 0.9860 ฟรังก์ จากระดับ 0.9950 ฟรังก์ แต่ดอลลาร์สหรัฐแข็งค่าเมื่อเทียบกับดอลลาร์แคนาดา ที่ระดับ 1.3640 ดอลลาร์แคนาดา จากระดับ 1.3582 ดอลลาร์แคนาดา
ยูโรแข็งค่าเมื่อเทียบกับดอลลาร์สหรัฐ ที่ระดับ 1.1450 ดอลลาร์ จากระดับ 1.1352 ดอลลาร์ ขณะที่เงินปอนด์ทรงตัวอยู่ที่ระดับ 1.2647 ดอลลาร์ ส่วนดอลลาร์ออสเตรเลียอ่อนค่าลงสู่ระดับ 0.7021 ดอลลาร์สหรัฐ จากระดับ 0.7056 ดอลลาร์สหรัฐ